# PROTOKOL HODNOCENÍ BAKALÁŘSKÉ PRÁCE

### POSUDEK VEDOUCÍHO

JMÉNO STUDENTA: Veronika Husáková

NÁZEV PRÁCE:Komparace formování moderního státu ve Francii a Anglii

HODNOTIL: Ľubomír Lupták

1. **CÍL PRÁCE (jaký byl a do jaké míry byl naplněn)**

Autorka si v práci stanovila cieľ skúmať odlišnosti lokálnych foriem raného moderného štátu na prípadoch neskorostredovekého Anglicka a Francúzska. Cieľ sa jej podarilo naplniť.

1. **OBSAHOVÉ ZPRACOVÁNÍ (náročnost, tvůrčí přístup, proporcionalita vlastní práce, vhodnost příloh)**

Autorka predloženého textu spracovala tému, ktorá je v českom politologickom kontexte relatívne zriedkavá a mimoriadne náročná na analytickú disciplínu, ako aj na usporiadanie nepreberného množstva empirických materiálov. Pre uchopenie komplexného sveta formovania moderného štátu si zvolila konglomerát epistemologicky kompatibilných prístupov z oblasti historickej a politickej sociológie (Charles Tilly, Hagen Schulze) ukotvených v analytickom rámci Barryho Buzana a Richarda Littlea. Tento analytický aparát jej umožnil sústrediť sa tak na témy tradične spájané s genézou moderného štátu (ekonomický vývoj, vojenské revolúcie), ako aj na témy, ktoré až donedávna boli neprávom na okraji bádateľskej pozornosti (environmentálne faktory, ktoré doslova otriasli stredovekou Európou). Až na úvodný odstavec, v ktorom autorka trochu nasilu pracuje s Gellnerovými tézami o nacionalizme a formovaní moderného štátu, a niekoľko sporných téz súvisiacich s voľným zamieňaním pojmov „národný“ a „moderný štát“ sa jej darí v práci zachovávať zreteľnú líniu argumentácie s citom pre detail a historický kontext a dospievať k netriviálnym záverom.

1. **FORMÁLNÍ ÚPRAVA (jazykový projev, kvalita citací a používané literatury, grafická úprava)**

Formálna úprava textu je kvalitná, štýl autorky je dobre čitateľný a chyby či preklepy sa v práci objavujú v akceptovateľnej miere. Spektrum využitej literatúry je pre túto tému a žáner bakalárskej práce postačujúce a teší ma, že autorka pracovala hneď s niekoľkými klasickými dielami.

1. **STRUČNÝ CELKOVÝ KOMENTÁŘ (silné a slabé stránky práce, zdůvodnění hodnocení)**

Autorke sa podarilo úspešne popasovať s náročnou témou a dospieť k výbornému výsledku.

1. **OTÁZKY A PŘIPOMÍNKY URČENÉ K ROZPRAVĚ PŘI OBHAJOBĚ**

Domnievam sa, že autorka by mohla diskutovať s komisiou ekonomické dopady pandémie Čiernej smrti vo Francúzsku a v Anglicku a zasadiť ich do kontextu tzv. Storočnej vojny.

1. **NAVRHOVANÁ ZNÁMKA**

Navrhujem prácu hodnotiť ako výbornú.

DATUM: 8. května 2015 PODPIS: